text: Whiskyentusiaster henter eksklusivt whiskyfad fra Skotland
  16 november 2016 kl. 17.54
  For første gang nogen sinde er et helt whiskyfad fyldt med dyr årgangswhisky hentet til Danmark. Den danske afdeling af The Scotch Malt Whisky Society fejrer fødselsdag.
  Den danske afdeling af The Scotch Malt Whisky Societys har fået fingre i et 250 liters whiskeyfad. Foreningen holder til i Torvehallerne i Vejle, hvorfra de dyrebare dråber nu bliver solgt til medlemmerne.
  Klubben har selv været i Skotland for at finde det helt rigtige fad, og valget faldt på nummer 35.167. Faddet er blevet til 204 flasker, der hver har en alkoholprocent på 55.9. 
  - I forbindelse med vores fødelsdag besluttede vi, at vi ville overraske vores medlemmer med et helt særligt fad, siger Thomas Korsgaard til TV SYD.
  Den danske  afdeling af The Scotch Malt Whiskey Society åbnede i 2012, og det var i anledning af den danske afdelings fire års fødselsdag, at man ønskede at gøre noget specielt og finde et whiskyfad i Skotland, der smagte helt rigtigt. 
  Det har været en lang proces, men i uge 42 stod flasken klar til "fernisering ", ovenikøbet med eget speciallavet label, som også er ret svær at få lov til. Etiketten er tegnet af den danske kunstner Jacob Rantzau, som er inspireret af den gyldne farve i whiskyen.
  - Vi ønskede at illustrere, hvor meget kunst whisky er, siger Thomas Korsgaard.
  Det er ikke alle, der kan købe flasken. Det kræver, at man er blandt de 1.250 medlemmer af The Scotch Malt Whisky Society i Danmark. Og ikke nok med det, så skal man til Vejle for at købe flasken med mindre, man bestiller over nettet. Allerede nu er halvdelen af de 204 flasker solgt.
  
  Du kan se hele udsendelsen "Med på Job" fra Torvehallerne i Vejle nedenfor.
  
  